2. ปัจจัยความเสี่ยง

ปัจจัยเสี่ยงจากภายในและภายนอก ที่มีผลกระทบต่อการดำเนินธุรกิจของบริษัทสามารถสรุปได้ดังนี้

1.  ภาวะเศรษฐกิจและอัตราการขยายตัว ธุรกิจรับเหมาก่อสร้าง
    มีความสัมพันธ์โดยตรงกับภาวะเศรษฐกิจและอัตราการขยายตัวทางเศรษฐกิจของประเทศ
    ดังนั้น บริษัทจึงได้รับผลกระทบในช่วงเศรษฐกิจชะลอตัว อย่างไรก็ตาม
    การที่บริษัทมีความสามารถในการรับงานได้หลายประเภท
    ทำให้บริษัทสามารถกระจายความเสี่ยง เพื่อลดความเสียหายที่อาจเกิดขึ้นได้
    ภาวะเศรษฐกิจมีการปรับตัวดีขึ้นในช่วงระยะเวลาสั้นๆ ช่วงหนึ่ง
    มีผลทำให้อัตราการขยายตัวของบริษัทเพิ่มขึ้นเล็กน้อย แต่แล้วภาวะเศรษฐกิจกลับถดถอยลง
    เพื่อให้สามารถดำรงอยู่ในธุรกิจก่อสร้างได้
    บริษัทสนใจที่จะเข้าประมูลงานที่บริษัทชำนาญมากเป็นพิเศษและมีคู่แข่งน้อย มากขึ้น ได้แก่
    งานประเภทการทำท่อหรืออุโมงค์ใต้ดินขนาดใหญ่ งานระบบบำบัดน้ำเสีย เป็นต้น
    นอกจากนี้บริษัทยังได้ให้ความสนใจในการเข้าประมูลงานต่างประเทศมากขึ้น
    ทั้งในรูปของการประมูลในนามบริษัทผู้เดียวและในนามของกิจการร่วมค้า อย่างไรก็ตาม
    งานในภาคเอกชนยังคงมีความเสี่ยงในเรื่องสภาพคล่องของผู้ว่าจ้าง ซึ่งอาจจ่ายชำระล่าช้า
    บริษัทจึงต้องใช้ความระมัดระวังในการรับงานโครงการต่างๆ
    ทั้งงานภายในประเทศและงานต่างประเทศ

2.  การเปลี่ยนแปลงของราคาวัสดุ ต้นทุนวัสดุ
    ถือว่าเป็นต้นทุนหลักในการคำนวณเสนอราคาในการประมูล
    ซึ่งการเปลี่ยนแปลงด้านราคาของวัสดุต่าง ๆ มีผลกระทบโดยตรงต่อผลกำไรของบริษัท
    โดยเฉพาะอย่างยิ่งคือการปรับตัวขึ้นของราคาน้ำมันที่ส่งผลกระทบโดยตรงต่องานก่อสร้างประเภทถนน
    และยังส่งผลกระทบต่อค่าจัดส่งวัสดุอื่นๆอีกด้วย นอกจากนี้ กรณีของวัสดุนำเข้าจากต่างประเทศ
    ต้นทุนจะปรับไปตามอัตราแลกเปลี่ยนอีกด้วย

3.  การขาดแคลนแรงงานก่อสร้าง ธุรกิจอสังหาริมทรัพย์เริ่มฟื้นตัว
    ทำให้เกิดการแย่งแรงงานกันระหว่างผู้รับเหมาก่อสร้าง แต่โดยปกติแล้ว
    บริษัทและธุรกิจรับเหมาก่อสร้างทั่วไป
    มักจะประสพปัญหาขาดแคลนแรงงานในช่วงเทศกาลสำคัญ เช่น วันปีใหม่ วันสงกรานต์ ดังนั้น
    บริษัทต้องมีการจูงใจ โดยเพิ่มอัตราค่าจ้างชดเชย
    ทำให้มีต้นทุนการดำเนินงานสูงขึ้นในบางช่วงเวลา โดยทั่วไปแล้วหากเป็นแรงงานทั่วไป
    บริษัทจะไม่ค่อยประสบปัญหา แต่หากเป็นแรงงานฝีมือ
    จะประสบปัญหาที่มีกับแรงงานฝีมือระดับผู้ชำนาญเท่านั้น
    โครงการก่อสร้างบางโครงการจะเน้นบางงานเป็นพิเศษ เช่น งานก่อสร้างบ้านราคาสูง
    ซึ่งจะประสบปัญหาเมื่อมีหลายโครงการที่ก่อสร้างพร้อมกัน
    ทำให้มีการแย่งแรงงานฝีมือระดับผู้ชำนาญกันระหว่างผู้รับเหมาก่อสร้าง ดังนั้น
    หากบริษัทได้งานลักษณะนี้ ต้องมีการวางแผนงาน
    รวมทั้งมีการเจรจากันล่วงหน้ากับแรงงานฝีมือระดับชำนาญ

4.  เหตุการณ์ที่ไม่สามารถคาดการณ์ได้
    แม้ว่าบริษัทได้มีการคำนวณราคาโดยเผื่อค่าใช้จ่ายเพิ่มเติมเพื่อรองรับความเสี่ยง
    (CONTINGENCY COST) ไว้แล้วทุกครั้ง
    แต่บางครั้งมีข้อจำกัดในด้านระยะเวลาในการเตรียมตัวแก้ไขสถานการณ์
    หรือเหตุการณ์ซึ่งไม่สามารถคาดหมายได้ล่วงหน้าเกิดขึ้น ทำให้เกิดความเสียหายกับงาน
    โดยไม่สามารถเรียกร้องจากผู้ว่าจ้างได้ เช่น น้ำท่วม หรือภัยธรรมชาติต่าง ๆ เป็นต้น

5.  การเปิดเสรีในภาคบริการ นโยบายการเปิดเสรีในภาคบริการ
    ซึ่งหมายความรวมถึงงานรับเหมาก่อสร้าง ทำให้จำนวนคู่แข่งขันจากบริษัทต่างชาติเพิ่มมากขึ้น
    ซึ่งบริษัทจะต้องเตรียมตัวพัฒนาบุคลากร อุปกรณ์ก่อสร้าง
    และเทคนิคการก่อสร้างให้ทันสมัยและสามารถแข่งขันกับบริษัทอื่นๆ
    ได้ในระยะยาวซึ่งจะเป็นช่องทางให้บริษัทมีความสามารถในการแข่งขันในระดับสากลได้ด้วย

6.  ปัจจัยด้านแหล่งเงินทุนและอัตราดอกเบี้ย
    ธุรกิจรับเหมาก่อสร้างมีความจำเป็นต้องใช้เงินทุนหมุนเวียนสูง
    โดยเฉพาะในกรณีเป็นโครงการซึ่งต้องลงทุนด้านเครื่องจักรสูง
    ดังนั้นหากประสบปัญหาในการหาแหล่งสนับสนุนทางการเงิน ก็อาจทำให้โครงการมีปัญหาได้
    บริษัทเตรียมการแก้ไขปัญหาด้วยการขออนุมัติวงเงินสินเชื่อจากธนาคารพาณิชย์ต่างๆ มากขึ้น
    เป็นการสำรองเพื่อรองรับการขยายงานของบริษัท และเพื่อให้บริษัทมีทางเลือกมากขึ้น
    นอกจากนี้ ความเสี่ยงจากอัตราดอกเบี้ย ที่อาจเกิดความผันผวนในอนาคต
    ก็อาจส่งผลต่อผลการดำเนินงานและกระแสเงินสดของบริษัทเช่นกัน
    บริษัทมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

7.  ผลกระทบจากการใช้ระบบการแลกเปลี่ยนเงินตราแบบลอยตัว
    บริษัทยังมีความเสี่ยงจากการที่มีเงินลงทุนในบริษัทย่อย 2
    บริษัทในประเทศสหภาพพม่าเป็นเงินตราต่างประเทศ
    ทั้งสองบริษัทมีทุนชำระแล้วในส่วนของบริษัท เนาวรัตน์พัฒนาการ จำกัด (มหาชน) เท่ากับ
    1.42 ล้านจ๊าด
    ซึ่งบริษัทมิได้ทำสัญญาป้องกันความเสี่ยงด้านอัตราแลกเปลี่ยนไว้เนื่องจากเป็นเงินลงทุนระยะยาว
    ราคาทุนที่บริษัทได้ลงทุนในสองกิจการเป็นจำนวนเงินรวม 22 ล้านบาท ซึ่งเท่ากับร้อยละ
    0.70 ของสินทรัพย์รวม ตามงบการเงินรวมของบริษัท ณ 31 ธันวาคม 2551
    แต่สำหรับค่าผลงานที่รับเป็นเงินตราต่างประเทศ
    บริษัทจะทำสัญญาขายเงินตราต่างประเทศล่วงหน้าไว้กับธนาคารเป็นระยะๆ
    ตามแนวโน้มอัตราแลกเปลี่ยนเพื่อเป็นการป้องกันความเสี่ยงด้านอัตราแลกเปลี่ยน

8.  การให้ความช่วยเหลือแก่กิจการที่เกี่ยวข้องกัน ได้แก่ ภาระจากการค้ำประกันหนี้สินให้แก่บริษัท
    พรีเมียร์เอ็นเตอร์ไพรซ์ จำกัด (มหาชน)

บริษัทมีภาระจากการค้ำประกันหนี้สินจำนวนประมาณ 158 ล้านบาท ให้แก่บริษัท
พรีเมียร์เอ็นเตอร์ไพรซ์ จำกัด (มหาชน) (“พรีเมียร์”) กับบริษัทเงินทุนหลักทรัพย์ กรุงไทยธนกิจ
จำกัด (มหาชน) และบริษัทเงินทุนหลักทรัพย์ ธนสยาม จำกัด (มหาชน) ต่อมา
ทั้งสองบริษัทได้โอนสิทธิเรียกร้องในหนี้สินทั้งจำนวนให้แก่ธนาคารไทยธนาคาร จำกัด (มหาชน)
ซึ่งพรีเมียร์ได้ประสบปัญหาด้านการเงินและได้เข้าสู่กระบวนการปรับโครงสร้างหนี้ภายใต้กฎหมายล้มละลาย
ซึ่งศาลฎีกาได้มีคำพิพากษาให้ความเห็นชอบในแผนฟื้นฟูกิจการนี้แล้ว
โดยแผนฟื้นฟูกิจการของพรีเมียร์ได้ระบุชำระคืนหนี้สินให้แก่ธนาคารทั้งจำนวนเป็นหุ้นของพรีเมียร์
ซึ่งพรีเมียร์ได้นำส่งใบหุ้นให้แก่เจ้าหนี้ทุกรายครบถ้วนแล้ว บริษัทได้ติดต่อไปยังธนาคาร
เพื่อขอรับหนังสือค้ำประกันดังกล่าวคืนจากธนาคาร
รวมทั้งได้เสนอว่าหากไม่สามารถส่งคืนให้ได้เนื่องจากเอกสารสูญหายหรือประสงค์จะเก็บไว้เป็นข้อมูล
ก็สามารถออกหนังสือปลดภาระค้ำประกันให้แก่บริษัทได้เช่นกัน อย่างไรก็ตาม
บริษัทยังไม่ได้รับการติดต่อใด ๆ จากธนาคาร อย่างไรก็ตาม
บริษัทเชื่อว่าจะพ้นจากความรับผิดในฐานะผู้ค้ำประกันหนี้สิน
จึงมิได้บันทึกสำรองค่าเผื่อผลเสียหายจากการค้ำประกันเงินกู้ไว้ในบัญชี ซึ่งจนถึงปัจจุบัน
บริษัทยังไม่เคยได้รับการยื่นเรื่องให้ชดใช้แทนในฐานะผู้ค้ำประกันเงินกู้ดังกล่าว

9.  โครงการพัฒนาอสังหาริมทรัพย์ ปัจจุบัน
    บริษัทเริ่มขยายธุรกิจไปในด้านการลงทุนพัฒนาอสังหาริมทรัพย์
    แม้จะมีความเสี่ยงในแง่ที่เป็นธุรกิจที่บริษัทยังไม่เคยทำมาก่อน
    แต่บริษัทก็ได้ให้ความสนใจศึกษามานานพอควร
    เริ่มต้นด้วยการลงทุนร่วมกับผู้อื่นที่มีประสบการณ์มานาน หากเป็นการลงทุนแต่เพียงผู้เดียว
    บริษัทจะว่าจ้างให้บริษัทที่มีความชำนาญทำการศึกษาโครงการที่บริษัทสนใจลงทุนก่อนเริ่มดำเนินโครงการต่อไป
    เช่น โครงการที่เกาะสมุย จังหวัดสุราษฎร์ธานี เป็นต้น

10. เงินลงทุนใน Meeyahta International Hotel Limited
    ซึ่งเป็นบริษัทย่อยในประเทศสหภาพพม่า

  บริษัทลงทุนใน Meeyahta International Hotel Limited (“MIHL”)
  ประเทศสหภาพพม่า ในอัตราส่วนร้อยละ 52.57 ของทุนจดทะเบียน 1.75 ล้านจ๊าด
  เพื่อดำเนินธุรกิจ Serviced Apartment
  โดยการเช่าที่ดินจากการรถไฟประเทศสหภาพพม่าเป็นเวลา 30 ปี เริ่มตั้งแต่ปี 2542
  และเมื่อครบสัญญา 30 ปี สามารถต่ออายุสัญญาได้อีก 10ปี

  ในระหว่างไตรมาสแรกของปี 2550 MIHL
  ได้รับหนังสือขอยกเลิกสัญญาเช่าที่ดินในโครงการจากรัฐบาลสหภาพพม่า เนื่องจาก MIHL
  ไม่ได้ปฏิบัติตามสัญญาเกี่ยวกับการปรับปรุงอาคารและค้างชำระค่าเช่าตั้งแต่ปี 2541
  จำนวนเงินรวมประมาณ 6 ล้านเหรียญสหรัฐอเมริกา ต่อมา
  เพื่อเป็นการรักษาสิทธิในฐานะเจ้าหนี้ร่วมและชะลอการยกเลิกสัญญา บริษัทได้ดำเนินการฟ้องร้อง
  MIHL เพื่อเรียกชำระคืนค่าก่อสร้างโครงการนี้
  ขณะนี้คดีอยู่ระหว่างการพิจารณาของศาลชั้นต้นของประเทศสหภาพพม่า

  นอกจากนี้ในระหว่างไตรมาสที่ 3 ของปี 2550 กลุ่ม Serge Pun ซึ่งเป็นผู้ถือหุ้นรายย่อยของ
  MIHL ได้มีหนังสือแจ้งมายังบริษัท ระบุว่าบริษัททำผิดสัญญาร่วมลงทุนและเรียกร้องให้บริษัทโอนหุ้น
  MIHL ให้กลุ่ม Serge Pun บริษัทได้ทำหนังสือชี้แจงกับกลุ่ม Serge Pun
  แล้วว่าบริษัทมิได้ผิดสัญญาร่วมลงทุนตามที่กล่าวอ้างแต่ประการใด

  จากกรณีที่ MIHL ได้รับหนังสือยกเลิกสัญญาเช่าจากรัฐบาลสหภาพพม่า MIHL
  มิได้ลงบันทึกตั้งด้อยค่าแต่อย่างใด แต่บริษัทได้เคยลงบันทึกตั้งด้อยค่าแล้วบางส่วนเป็นจำนวนเงิน
  5,694,020 เหรียญสหรัฐอเมริกา นอกจากนี้
  จากการที่บริษัทบันทึกบัญชีเสมือนหนึ่งว่าบริษัทรับผิดชอบเต็มตามเงินลงทุนใน MIHL
  และเงินให้กู้ยืมแก่ MIHL เต็มจำนวนแล้ว ดังนั้น เหตุการยกเลิกสัญญาเช่า และ/หรือ
  เหตุการโดนยึดอาคารสร้างในพื้นที่สัญญาเช่า จึงไม่มีผลกระทบใด ๆ ต่อบริษัท
  ส่วนลูกหนี้การค้าค่าก่อสร้าง MIHL
  บริษัทได้บันทึกสำรองค่าเผื่อหนี้สงสัยจะสูญไว้เต็มจำนวนแล้วเช่นกันส่วนค่าเช่าค้างชำระแก่การรถไฟสหภาพพม่า
  เป็นภาระของ MIHL ไม่สามารถมาเรียกร้องจากบริษัท เนาวรัตน์พัฒนาการ จำกัด (มหาชน)
  ได้ รวมทั้งเงินให้กู้ยืมแก่ MIHL โดยกลุ่ม Serge Pun นั้น บริษัท เนาวรัตน์พัฒนาการ จำกัด
  (มหาชน) ไม่ต้องรับผิดชอบชำระแทน MIHL แต่ประการใด

  บริษัทได้ยื่นฟ้องเรียกชำระหนี้ที่ MIHL ค้างชำระค่าก่อสร้างจำนวน 14.67 ล้านเหรียญสหรัฐ
  รวมทั้งดอกเบี้ยที่ชำระล่าช้าจนกว่าจะได้รับชำระหนี้ต่อศาลของสหภาพพม่า เมื่อวันที่ 10
  กรกฎาคม 2550 ขณะนี้คดีอยู่ระหว่างการไต่สวนของศาลชั้นต้นของสหภาพพม่า